Christina Egelund (M), 2025-11-05:
Tak for det.
Det her lovforslag udmønter en, som flere også har sagt, ikke perfekt reform, men en rigtig god reform.
Det er jo ikke bare os herinde, der synes, det er en god reform, det er også en reform, som alle dem, som skal arbejde med den, og som er afhængige af den, og som interesserer sig for den, også har taget endog meget, meget positivt imod.
Det er både uddannelsesinstitutionerne, det er aftagerne, det er faggrupperne, det er de studerende.
Alle dem, som på forskellige måder har aktier i at få bedre uddannelser på det her område, har taget den aftale, som blev indgået tidligere på året, meget, meget positivt ned.
Det giver mening, for det er også en tiltrængt reform.
Helt ærligt, jeg synes også, vi måske – i en tid, hvor sådan den politiske debat ikke bare i Danmark, men også uden for vores grænser, måske især uden for vores grænser, er rigtig, rigtig præget af polarisering og splittelse – kan dvæle bare et øjeblik ved, at der faktisk også er noget, som vi kan stå sammen om at bakke op om er godt.
Det synes jeg godt vi kan glæde os over.
Så er det jo en reform, som indeholder mange elementer, som sådan har et dobbelt formål: for det første at styrke kvaliteten af uddannelserne som den røde ledetråd og for det andet, at man via den kvalitetsforhøjelse også skal evne at tiltrække flere til de her uddannelser, som for nogles vedkommende jo har lidt et gevaldigt knæk i søgning og optag igennem mange år.
Elementerne i reformen har mange af jer været inde på: bedre kobling mellem teori og praksis, sådan at det teoretiske for de studerende også giver mening, når de kommer ud i den praktiske verden; at professionsbachelorer også kan fortsætte og uddanne sig til niveau 7 inden for rammen af den samme uddannelsesinstitution, som de er startet på, og i det jo også sådan en prestigemæssig tilføjelse til professionshøjskolerne, som jeg synes er både tiltrængt og fortjent; en markant styrkelse af mulighederne for at uddanne sig igennem hele livet; indførelse af praktikum på erhvervsakademierne; og også at vi åbner uddannelsesdørene for dem, som måske tidligt i livet tog et karrieremæssigt valg, men som igennem livet har fundet ud af, at de nu har mod på at prøve noget nyt eller har behov for at ændre kurs karrieremæssigt.
Dem åbner vi også dørene for her.
Det synes jeg er rigtig, rigtig positivt.
Så er der et spørgsmål omkring de internationale studerende.
Tak til Dansk Folkepartis ordfører for meget loyalt at referere både forhandlingsforløbet og positionerne – og især også egne positioner – men helt ærligt også respekt for i det her tilfælde at kunne se et konkret og rigtigt, sobert behov, som findes derude i dele af erhvervslivet, som har meget, meget svært ved at tiltrække og rekruttere de nødvendige medarbejdere inden for it- og STEM-området.
Så der vil jeg sådan set også gerne sige tak for en konstruktiv tilgang til det spørgsmål, selv om positionerne omkring internationale studerende jo sådan i det hele taget er både forskellige og velkendte.
Så er det rigtigt, som også Det Konservative Folkepartis ordfører var inde på, at reformen ikke er i mål med, at man har lavet en aftale eller gennemført en lov.
Den skal også implementeres rigtigt.
Det er vigtigt, at vi gør det i meget tæt dialog med alle de aktører, som på forskellig måde har en aktie i, at det bliver så succesfuldt, som vi går og drømmer om.
Til sidst vil jeg sige tusind tak til Folketinget for en stor opbakning til reformen.
Jeg tror, der er mange, som har ære af, at det er endt et godt sted – ingen nævnt, ingen glemt.
Især tak til erhvervsakademier og professionshøjskoler for et virkelig positivt engagement i at ville arbejde med at forbedre deres uddannelser.
Det her er også deres fortjeneste.